SunExpress

**SunExpress**, թուրք-գերմանական ավիաընկերություն, որի կենտրոնակայանը գտնվում է Անթալիայում։ Այն հիմնադրվել է 1989 թվականի հոկտեմբերին՝ որպես «Turkish Airlines»-ի և «Lufthansa»-ի համատեղ ձեռնարկություն։ Ավիաընկերությունը կանոնավոր և չարտերային ուղևորափոխադրումներ է իրականացնում դեպի 30 երկրների 90 ուղղություններ Եվրոպայում, ինչպես նաև Հյուսիսային Աֆրիկայում, Միջերկրական, Սև և Կարմիր ծովերի տարածաշրջաններում։ «SunExpress»-ը հիմնականում կենտրոնացած է միջազգային զբոսաշրջության, դեպի Անատոլիայի քաղաքներ իրականացվող թուրքական ներքին չվերթների և «թաց» լիզինգի (ինքնաթիռների վարձակալություն անձնակազմով) վրա։

## Պատմություն
 

### Հիմնադրում և վաղ տարիներ
«SunExpress»-ը հիմնադրվել է 1989 թվականի հոկտեմբերին Անթալիայում՝ որպես «Turkish Airlines»-ի և «Lufthansa»-ի համատեղ ձեռնարկություն, իսկ առաջին թռիչքն իրականացրել է 1990 թվականին։ 2001 թվականին, կատարելով իր առաջին Անթալիա-Ֆրանկֆուրտ թռիչքը, «SunExpress»-ը դարձավ առաջին մասնավոր ավիաընկերությունը, որն առաջարկեց միջազգային կանոնավոր չվերթներ Թուրքիայից։ 2006 թվականին ավիաընկերությունը բացեց իր երկրորդ բազան Իզմիրում և սկսեց իրականացնել ներքին չվերթներ։ Այս մեկնարկով «SunExpress»-ը դարձավ առաջին ավիաընկերությունը, որը Թուրքիայի ներսում ուղիղ չվերթներով կապեց Իզմիրը անատոլիական քաղաքների հետ։

### Զարգացումը 2010 թվականից ի վեր
2010 թվականի մայիսին «SunExpress»-ը ստացավ նոր գնված վեց «Boeing 737-800» ինքնաթիռներից առաջինը և ներկայացրեց իր նոր կորպորատիվ ոճը՝ ներառյալ նոր տարբերանշանը, ինքնաթիռների արտաքին ձևավորումը, կորպորատիվ գույները, համազգեստները և վիզուալ ինքնության տարրերը։

2011 թվականին հիմնադրվեց «SunExpress Deutschland»-ը, որն իր գործունեությունը սկսեց նույն տարվա հունիսին։ Բացի Թուրքիայի հարավային ափի, Էգեյան, Սևծովյան և երկրի արևելյան ուղղություններից, այն գերմանական գրանցմամբ սպասարկում էր նաև Միջերկրական և Սև ծովերի, Հյուսիսային Աֆրիկայի և Կարմիր ծովի ուղղությունները։

«SunExpress»-ը որոշեց ներդրում կատարել սեփական շինության մեջ, և 2012 թվականի հունիսին կառուցվեց «SunExpress Plaza»-ն։ Ընկերության նոր շենքը էկոլոգիապես մաքուր է և տեղակայված է բնական միջավայրում։ Շենքի ճարտարապետական հիմքում ընկած են թափանցիկությունն ու բնականությունը, ուստի յուրաքանչյուր սենյակ նախագծված է այնպես, որ մուտք ունենա դեպի բնական լույս և թարմ օդ։ Արևը շենքի ներսում մաքուր էներգիայի աղբյուր է. տանիքին տեղադրված արևային պանելները բավականաչափ էլեկտրաէներգիա են արտադրում բոլոր համակարգիչները սնուցելու համար։ Շենքի արտաքին մասում օգտագործվել են «խելացի» ապակե պանելներ, որոնք թույլ են տալիս արևի ճառագայթներին թափանցել ներս՝ միաժամանակ արգելափակելով անցանկալի ջերմությունը, ինչն օգնում է նվազեցնել հովացման ծախսերը։ Թե՛ ներքին, թե՛ արտաքին այգիներում տնկվել են նարնջի, բերգամոտի և կիտրոնի ծառեր։

Շենքը բաղկացած է մեկ նկուղային և չորս վերգետնյա հարկերից, որտեղ տեղակայված 87 գրասենյակներում աշխատում է «SunExpress»-ի 250 աշխատակից։ Կան նաև մի քանի հատուկ նշանակության տարածքներ, որոնք ներառում են հանդիպումների, ճեպազրույցների, վերապատրաստման, պահեստային և տարբեր հատուկ գործառնական սենյակներ։

2020 թվականի հունիսի 23-ին հայտարարվեց, որ «SunExpress»-ի գերմանական դուստր ձեռնարկությունը՝ «SunExpress Deutschland»-ը, կդադարեցնի իր գործունեությունը և կլուծարվի։ Նրա երթուղային ցանցը մասնակիորեն ստանձնեցին «SunExpress»-ը և «Eurowings»-ը։

2023 թվականի հոկտեմբերի 30-ին «SunExpress»-ը 118 ուղևորով հաջողությամբ իրականացրեց իր առաջին թռիչքը դեպի Էրջանի օդանավակայան (Հյուսիսային Կիպրոս)։ Այս հատուկ թռիչքը համընկավ Թուրքիայի Հանրապետության 100-ամյակի հետ՝ նշանավորելով կարևոր պատմական պահ։ Ավիաընկերությունը դեպի Էրջան օդանավակայան չվերթներ է իրականացնում կիրակի, երկուշաբթի, հինգշաբթի և ուրբաթ օրերին՝ շաբաթական կատարելով չորս երկկողմանի թռիչք։ Այս նոր երթուղին կարևոր քայլ է թե՛ Իզմիրից Կիպրոս մեկնել ցանկացող ճանապարհորդների, թե՛ Էրջան օդանավակայանի համար՝ ավելի լայն լսարան սպասարկելու տեսանկյունից։

2024 թվականին «SunExpress»-ը և բուլղարական «Electra Airways» ավիաընկերությունը հայտարարեցին թռիչքային նոր ծրագրի մասին դեպի Բուլղարիայի սևծովյան ափ՝ ծածկելով ամառային զբոսաշրջային սեզոնը գերմանական 7 օդանավակայաններից դեպի Վառնա և Բուրգաս թռիչքներով։ Նոր նախագիծը գործում է համատեղ. «SunExpress»-ը մասնակցում է տոմսերի վաճառքի և թռիչքային ծրագրի պլանավորման միջոցով, իսկ «Electra Airways»-ը տրամադրում է ինքնաթիռներ և անձնակազմ։

## Ուղղություններ
2025 թվականի հունիսի դրությամբ «SunExpress»-ը չվերթներ է իրականացնում դեպի հետևյալ ուղղությունները՝

### Համատեղ համաձայնագրեր
* Austrian Airlines
*Brussels Airlines
*Lufthansa
* TUI Airways

### Փոխադարձ ավիափոխադրումների համաձայնագրեր
* Eurowings
* Swiss International Air Lines
* United Airlines
* Air Canada

## Ավիապարկ

### Ներկայիս ավիապարկ
2025 թվականի հուլիսի դրությամբ «SunExpress»-ը շահագործում է բացառապես «Boeing 737» ինքնաթիռներից բաղկացած ավիապարկ, որը ներառում է հետևյալ օդանավերը՝

### Պատմական ավիապարկ
SunExpress-ը անցյալում շահագործել է նաև հետևյալ տեսակի ինքնաթիռներ՝

## Ծանոթագրություններ

Կատեգորիա:1990 հիմնադրված ընկերություններ
Կատեգորիա:Թուրքական ավիաընկերություններ